KIRJALLINEN KYSYMYS E-1174/00

esittäjä(t): Malcolm Harbour (PPE-DE) komissiolle

(12. huhtikuuta 2000)

Aihe: Moottoriajoneuvoalan tutkimus

Ottaen huomioon käynnissä olevat Keski-Englannin autoteollisuuden uudelleenjärjestelyt, jotka ovat seurausta BMW:n päätöksestä pilkkoa Rover-ryhmä, voisiko komissio vastata seuraaviin kysymyksiin:

1. Mikä on uuden moottoriajoneuvoteknologian tutkimushankkeiden tämänhetkinen tilanne?

2. Mitkä ovat mahdollisuudet kehittää lupaavaa uutta teknologiaa laatimalla erityinen ohjelma, jolla myönnetään käynnistysrahoitusta Keski-Englannissa toimiville uusille yrityksille?

3. Voisiko komissio tarjota erityisrahoitusta Roverin pilkkomisesta seuranneiden koulutettujen moottoriajoneuvoteknikkojen vakavien työllisyysongelmien lieventämiseksi?

Philippe Busquinin komission puolesta antama vastaus

(8. kesäkuuta 2000)

1. Rover-ryhmä on osallistunut vuodesta 1992 lähtien yhteensä 79 tutkimuksen ja teknologisen kehittämisen hankkeeseen, jotka ovat saaneet Euroopan yhteisön rahoitusta. Rover-ryhmä on osallistunut joko koordinaattorina tai kumppanina erilaisiin autoalan tutkimus-, kehitys- ja demonstraatiohankkeisiin, joiden aiheista voidaan esimerkkeinä mainita kehittyneet suunnittelu- ja valmistustekniikat, informaatio- ja televiestintätekniikat, tehokkaat ja uusiutuvia energialähteitä hyödyntävät teknologiat, taitojen parantaminen sekä koulutustoiminta. Hankkeista 30 on edelleen meneillään.

2. Viides tutkimuksen puiteohjelma edistää yhteisön tutkimushankkeiden hyväksikäyttöä, mutta siinä on rajalliset mahdollisuudet tukea käynnistymisvaiheessa olevia uusia yrityksiä, joille voidaan myöntää tukea erityisesti innovaatioiden edistämistä sekä pienten ja keskisuurten yritysten (pk-yritysten) osallistumisen kannustamista koskevasta erityisohjelmasta.

Tämä pätee myös kolmanteen pk-yritysten monivuotiseen ohjelmaan, jonka yhteydessä on kysymys lähinnä Euroopan yhteisöjen virallisessa lehdessä ja Cordis-ohjelman WWW-sivuilla julkaistuihin tarjouspyyntöihin ja kiinnostuksenilmaisupyyntöihin osallistumisesta.

Rahoitusta voi saada myös Euroopan teknologiaohjelmasta (ETF) ja ETF-alkurahoitusjärjestelmästä (kasvua ja työllisyyttä koskevan aloitteen osa), joita toteutetaan niitä hallinnoivien Euroopan investointipankin ja Euroopan investointirahaston kanssa. Tällöin yhteisön rahoitus myönnetään erityisten riskirahoittajien kautta, jotka toimivat valtuutettuina välittäjinä. Ne seulovat rahoitukseen oikeutetut hakijat ja tekevät tämän jälkeen pääomasijoituksia valittuihin hakijayrityksiin taloudellisten kriteerien perusteella.

Suurin osa West Midlandsin alueesta (jolla Roverin Longbridgen tehdas sijaitsee) on oikeutettu tavoitteen 2 tai vaiheittain poistuvan tavoitteen 2 mukaiseen tukeen. Vastaavasti West Midlandsin alueella sijaitseva, yhteisön tavoitteen 2 mukaisen tuen piiriin kuuluva alue voi saada yhteisön rakennerahaston tukea yhteensä 850 miljoonaa euroa vuosina 20002006. Tavoitteen 2 kehityssuunnitelmaa koskevat neuvottelut ovat alkamassa, ja erityistä huomiota kiinnitetään autoteollisuuden alamäkeen ja tarpeeseen monipuolistaa niiden taloutta ja perustaa uusia yrityksiä. Rakennerahastoista ja erityisesti Euroopan aluekehitysrahastosta voidaan myöntää pk-yrityksille tukea seuraaviin toimintoihin: yritysten tukipalvelut, teknologian siirron rahoittaminen, rahoituksen ja lainojen saatavuuden parantaminen yritysten keskuudessa, infrastruktuurin tarjoaminen ja suora investointituki. Ohjelmassa suuntaudutaan kestävien työpaikkojen luomiseen ja alueen rakenteellisen muokkaamisen tukemiseen.

3. Mitä tulee autoteollisuuden teknisen koulutuksen saaneen henkilökunnan vakavaan työttömyyteen, mitään erityistä rahoitusta tai lisärahoitusta ei ole suunnitteilla Rover-ryhmän hajoamisen yhteydessä. Edellä mainitun tavoitteen 2 rahoituksen lisäksi West Midlandsin alue saa tavoitteen 3 kautta Euroopan sosiaalirahastosta huomattavan summan, joka voidaan käyttää muun muassa ratkaisemaan mahdollisia työttömyysongelmia, jotka aiheutuvat siitä, että BMW myy pois Roverin. West Midlandsin alue saa myös huomattavan osa Yhdistyneen kuningaskunnan tavoitteen 3 mukaisesta tuesta 4500 miljoonaa euroa. Tavoitetta 3 koskeva suunnitelma on tehty asetuksen (ETY) N:o 2052/88 soveltamisesta Euroopan sosiaalirahaston osalta annetun asetuksen (ETY) N:o 4255/88 muuttamisesta 20. heinäkuuta 1993 annetussa neuvoston asetuksessa (ETY) N:o 2084/93(1) määriteltyjen viiden politiikan osa-alueen mukaisesti. Roverin tapauksessa tulevat kysymykseen erityisesti kaksi politiikan osa-aluetta: aktiivinen työmarkkinapolitiikka (kohta a), jonka yksi strateginen tavoite on nimenomaan vähentää pitkäaikaistyöttömyyttä menetelmillä, jotka on suunnattu vastikään työttömäksi jääneisiin ja niihin, joilla on vaara jäädä työttömäksi, sekä sopeutuvuus (kohta d), jonka yksi strateginen tavoite on parantaa työvoiman taitoja ja sopeutuvuutta.

Lisäksi yhteisön toteuttaman ammatillista koulutusta koskeva Leonardo da Vinci -toimintaohjelma (toinen vaihe 20002006) tukee jäsenvaltioiden ohjelmia elinikäisen oppimisen alalla. Se saattaa antaa mahdollisuuden kehittää asianmukaisia koulutusvälineitä ja -mekanismeja (pilottihankkeiden muodossa)

koulutusjärjestelmien perustamiseksi. Nämä voivat puolestaan edistää työntekijöiden taitojen parantamisessa ja helpottaa onnistunutta paluuta työelämään.

(1) EYVL L 193, 31.7.1993.